Grondonteiening mag nié ekonomie beïnvloed, sê RamaphosaDie nuwe president van die ANC, Cyril Ramaphosa. (Foto: GCIS) Cyril Ramaphosa, die nuutverkose president van die ANC, het Sondag aan Zoeloe-koning Goodwill Zwelithini gesê die ANC-beleid van grondonteiening sonder vergoeding moenie gedoen word op ŉ manier wat die Suid-Afrikaanse ekonomie gaan benadeel nie. Ramaphosa het besoek aan Zwelithini afgelê by sy Osuthu-paleis in Nongoma in KwaZulu-Natal om terugvoer te gee oor die party se 54ste nasionale verkiesingskonferensie. Hy het aan Zwelithini gesê dat daar Desember ŉ “verreikende besluit geneem is” dat die land “aan ons mense teruggegee sal word” deur middel van onteiening en sonder vergoeding, maar dat dié stappe nié die ekonomie moet beïnvloed nie. “Ons gaan seker maak dat ons mense grond kry en dat die grond aan hulle teruggegee word. Ons het ook gesê, en dit beaam die sleutelkwessies wat u [Zwelithini] al in die verlede geopper het, dat ons grondonteiening sal toepas deur te kyk na die ekonomiese aktiwiteite in die land om sodoende nie die ekonomie nadelig te beïnvloed nie. Ons wil nie landbouproduksie benadeel nie en ook nie voedselveiligheid in gedrang bring nie,” het hy gesê. Ramaphosa het gesê grondonteiening moet eerder gelykstaande wees aan ŉ ekonomie en voedselproduksie wat groei. Hy meen dat tot twee miljoen werksgeleenthede geskep kan word deur die landboubedryf “te verbeter”. “U majesteit, ek weet u wil hê ons moet teruggaan na die grondbeginsels deur ons grond te begin bewerk en seker te maak dat die grond wat ons het, goed bewerk is. Dit is nou vir ons moontlik om landbou ŉ suksesvolle ekonomiese sektor in die land te maak. Ons kan Suid-Afrika die tuin van Eden maak.” Ramaphosa het gesê die partylede wil die ANC vernuwe en hervestig sodat hy die uitdagings wat “ons in die toekoms in die gesig staar suksesvol kan oplos om die lewe van ons mense te verbeter”. Die nuwe ANC-leierskap gaan Maandag die grafte van voormalige ANC-leiers in die provinsie besoek. Volgens Ramaphosa sal hulle tydens die besoek die leiers inlig van die suksesvolle verkiesingskonferensie en die radikale besluite wat daartydens geneem is.